钦定古今图书集成/明伦汇编/宫闱典/第096卷 > 庆阳公主 下嫁黄琛
## 钦定古今图书集成/明伦汇编/宫闱典/第096卷 > 庆阳公主 下嫁黄琛

按《明外史公主列传》：“庆阳公主，蒙城王女，母田氏，早
寡，有节行，太祖甚重之。既薨，命皇后、皇太子及诸王
皆以少牢致祭。主下嫁黄琛，琛本名宝，后改今名。以
帐前参随舍人擢兵马副指挥。太祖爱其谨厚，选尚
王女，累从军征讨，多著劳绩，历官龙江翼守御千户。
洪武初，册两王女为公主，授克恭、琛为驸马都尉，迁”
琛淮安卫指挥使。其后礼官上言皇侄女宜改封郡
主，克恭、琛当上《驸马都尉诰》。帝曰：“朕惟侄女二人，不
忍遽加降夺。其称公主、驸马如故。”公主岁给禄米五
百石，视他主减三之二。驸马止食本官俸。擢琛中都
留守，卒官。子铉，至都督佥事。或谓福成、庆阳皆太祖
从姊，误。